Smernica Komisie 2000/57/ES
z 22. septembra 2000
ktorou sa menia a dopĺňajú prílohy k smerniciam Rady 76/895/EHS a 90/642/EHS o stanovovaní maximálnych limitov reziduí pesticídov v a na ovocí a zelenine a určitých produktoch rastlinného pôvodu vrátane ovocia a zeleniny
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/895/EHS z 23. novembra 1976 o stanovovaní maximálnych limitov reziduí pesticídov v a na ovocí a zelenine [1], naposledy zmenenú a doplnenú smernicou Komisie 2000/24/ES [2], najmä na jej článok 5,
so zreteľom na smernicu Rady 90/642/EHS z 27. novembra 1990 o stanovovaní maximálnych limitov reziduí pesticídov v a na určitých produktoch rastlinného pôvodu vrátane ovocia a zeleniny [3], naposledy zmenenú a doplnenú smernicou Komisie 2000/42/ES [4],
so zreteľom na smernicu Rady 91/414/EHS z 15. júla 1991 o uvádzaní produktov na ochranu rastlín na trh [5], naposledy zmenenú a doplnenú smernicou Komisie 2000/10/ES [6], najmä na jej článok 7,
keďže:
(1) V súlade s ustanoveniami smernice 91/414/EHS sú za schvaľovanie produktov na ochranu rastlín pre používanie na špecifické plodiny zodpovedné členské štáty. Takéto schválenie musí byť založené na vyhodnotení účinkov na zdravie ľudí a zvierat a vplyvu na životné prostredie. Medzi prvky, ktoré sa v rámci takýchto vyhodnotení musia brať do úvahy, patrí vystavenie prevádzkovateľa a náhodných okolostojacich ich účinkom a vplyv na pôdne, vodné a vzdušné prostredie, ako aj vplyv na ľudí a zvieratá v dôsledku konzumácie reziduí na ošetrených plodinách.
(2) V prípade produktov rastlinného pôvodu, vrátane ovocia a zeleniny, maximálne limity reziduí spravidla odrážajú používanie minimálnych množstiev pesticídov potrebných na dosiahnutie účinnej ochrany rastlín, aplikovaných takým spôsobom, aby bolo množstvo rezidua najmenšie prakticky možné a toxikologicky prijateľné, najmä vzhľadom na ochranu životného prostredia a pokiaľ ide o odhadovaný dietetický príjem.
(3) Maximálne limity reziduí sú stanovené na dolnej medzi analytickej stanoviteľnosti, pokiaľ povolené požitia produktov na ochranu rastlín nevedú k zistiteľným hladinám reziduí pesticídov v alebo na potravinárskych výrobkoch alebo tam, kde neexistujú žiadne povolené použitia alebo tam, kde použitie, ktoré bolo povolené členskými štátmi, nebolo podložené nevyhnutnými údajmi alebo tam, kde použitie v tretích krajinách, majúce za následok prítomnosť reziduí v alebo na potravinárskych výrobkoch, ktoré môžu byť uvedené do voľného obehu na trhu spoločenstva, neboli doložené takýmito nevyhnutnými údajmi.
(4) Maximálne limity reziduí pesticídov sa musia naďalej skúmať a posudzovať. Tieto limity môžu byť zmenené s cieľom zohľadňovať nové použitie, nové informácie a údaje a najmä sa musia bezodkladne preskúmať s cieľom ich zníženia, pokiaľ bude Komisia upozornená na obavy týkajúce sa dietetického vystavenia konzumentov ich účinkom na základe nových alebo prehodnotených informácií, a to najmä pokiaľ ide o vykonávanie článku 4 smernice 76/895 a článku 8 smernice 90/642/EHS.
(5) Informácie o nových alebo zmenených podmienkach použitiach pesticídov, na ktoré sa táto smernica vzťahuje, boli oznámené Komisii. Informácie, ktorými boli tieto podmienky použitia podložené, boli vyhodnotené a je vhodné zmeniť súčasné maximálne limity reziduí v prílohách smerníc.
(6) Celoživotné vystavenie spotrebiteľov účinkom týchto pesticídov prostredníctvom potravinárskych výrobkov, ktoré môžu obsahovať reziduá týchto pesticídov, bolo posúdené a vyhodnotené v súlade s postupmi a praktikami používanými v rámci Európskeho spoločenstva, berúc do úvahy usmernenia uverejnené Svetovou zdravotníckou organizáciou [7] a bolo vypočítané, že maximálne limity reziduí stanovené v tejto smernici nevedú k prekročeniu prijateľných denných príjmov.
(7) Pokiaľ to bolo potrebné, bolo akútne vystavenie spotrebiteľov účinkom týchto pesticídov prostredníctvom každého jedného z potravinových výrobkov, ktoré môžu obsahovať reziduá takýchto pesticídov, posúdené a vyhodnotené v súlade s postupmi a praktikami v súčasnosti bežne používanými v rámci Európskeho spoločenstva, berúc do úvahy odporučenia uverejnené Svetovou zdravotníckou organizáciou a v súvislosti s akútnym príjmom neboli zistené žiadne obavy a znepokojenia.
(8) Článok 4 smernice Komisie 98/82/ES [8], o stanovovaní maximálnych limitov reziduí, stanovil dočasné maximálne limity reziduí pre vinclozolin pre určité komodity ešte pred schválením pre všetky poľnohospodárske produkty revidovaných maximálnych limitov reziduí na základe vyhodnotení podľa ustanovení článku 8 odsek 2 smernice 91/414/EHS. Toto vyhodnotenie ešte nie je ukončené. Bez ohľadu na to, je však vhodné znížiť vystavenie konzumentov reziduám vinclozolinu znížením maximálnych limitov reziduí vinclozolinu pre určité komodity. Je taktiež vhodné, aby tieto revidované limity boli stanovené dočasne až do ukončenia uvedeného vyhodnotenia.
(9) Všetky pesticídy, pre ktoré sú maximálne limity reziduí stanovené touto smernicou, musia byť vyhodnotené v rámci smernice 91/414/EHS. Maximálne limity reziduí stanovené touto smernicou pre každý pesticíd sa budú musieť prehodnotiť od prípadu k prípadu na základe prípadných rozhodnutí Komisie prijatých na základe vyhodnotení vykonaných podľa článku 8 odsek 2 smernice 91/414/EHS.
(10) Uskutočnili sa konzultácie s obchodnými partnermi spoločenstva, ktoré sa týkali limitov stanovených prostredníctvom Svetovej zdravotníckej organizácie v tejto smernici a ich pripomienky k týmto limitom boli predmetom zváženia. Možnosť stanovenia dovozných tolerančných maximálnych limitov reziduí pre špecifické kombinácie pesticíd/plodina preskúma Komisia na základe predloženia akceptovateľných údajov.
(11) Stanoviská Vedeckého výboru pre rastliny, najmä rady a odporúčania týkajúce sa ochrany spotrebiteľov potravinových produktov ošetrených pesticídmi, boli zohľadnené.
(12) Táto smernica je v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
V prílohe II smernice 76/895/EHS sa zápis "3" pre folpet v muštovom hrozne nahrádza zápisom "10".
Článok 2
Príloha II k smernici 90/642/EHS sa mení takto:
1. Hodnota "1" pre hydrazid kyseliny maleínovej v mrkve a v paštrnáku sa nahrádza hodnotou "30";
2. Hodnota "0,1" pre glyfozát v bavlníkových semenách sa nahrádza hodnotou "10";
3. Hodnoty "0,05" pre dithiokarbamáty maneb, mancozeb, metiram, propineb a zineb v olivách sa nahrádzajú hodnotou "5";
4. Pridáva sa nový zápis pre reziduum pesticídu difenylamín s nasledovnými maximálnymi limitmi reziduí:
jablká: | 5 mg/kg, |
hrušky: | 10 mg/kg, |
všetky ostatné komodity: | 0,05* mg/kg tam, kde to predstavuje dolnú medzu analytickej stanoviteľnosti; |
5. Hodnoty "3" a "2" pre vinclozolin v rajčiakoch a broskyniach sa nahrádzajú hodnotami "0,05*" a "0,05*". Tieto revidované hodnoty sú dočasné.
Článok 3
Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.
Členské štáty uvedú do účinnosti najneskôr do 31. marca 2001 zákony, iné právne predpisy a administratívne opatrenia nevyhnutné na dosiahnutie súladu s touto smernicou. Bezodkladne o tom informujú Komisiu.
Tieto opatrenia sa budú uplatňovať od 1. apríla 2001.
Keď členské štáty prijmú tieto ustanovenia, tieto budú obsahovať odkaz na túto smernicu alebo ich bude sprevádzať takýto odkaz pri príležitosti ich úradného uverejnenia. Spôsob uvádzania takéhoto odkazu určia členské štáty.
Článok 4
Táto smernica je adresovaná členským štátom.
V Bruseli 22. septembra 2000